Boekresensie: Het ek my geloof verloor?Het ek my geloof verloor? deur Pierre du Plessis word deur Lux Verbi uitgegee. Pierre du Plessis skryf krities, onderhoudend en soms met ’n humoristiese inslag oor drie hooftemas in hierdie boek, naamlik God, swaarkry en die kerk. Hy raak ook verdere temas soos geloof, godsdiens, spiritualiteit en die Bybel aan. Sy ideale lesers is dié wat durf om te erken dat hulle twyfel en stoei en dalk “nie meer weet wat geloof regtig beteken of wat die doel van godsdiens en spiritualiteite is nie. Wat nog te sê van sakramente, die liturgieë en die gebede” (22). Hy reken dat twyfel noodsaaklik is tot groei, want dit is ’n teken dat ons dink en besin oor wat ons glo, wie ons is, wie God is en hoe alles inmekaarpas. Het ek my geloof verloor? beslaan 184 bladsye en tien hoofstukke. Dit het ’n sagtebandomslag en is in ’n gerieflike skrifgrootte gedruk. Tom Smith, wat ook die voorwoord geskryf het, is dankbaar dat daar ’n hulpbron is vir ons almal wat ook sê “Ek glo … help my in my ongeloof.” Hy merk op dat toe hy hierdie boek gelees het, dit hom opgeval het dat dit toepaslik vir ons sekulêre era is en dat almal wat twyfel baat kan vind by die gesprek daarin. Du Plessis skryf: “Ons almal het ’n prentjie van God, en dit is hierdie prentjie wat later nie meer sin maak nie, nie meer pas nie. Die vrae het te veel geword vir die prentjie en die prentjie het begin dof raak. Geloof, godsdiens en spiritualiteit gaan egter nie soseer oor antwoorde op hierdie vrae nie, maar eerder oor baklei, oor worstel, oor twyfel en om die worsteling en die twyfeling te aanvaar, te vier, selfs lief te hê” (24). Hy wys daarop dat Jakob met God gestoei het, en dat God dié juis geseën het omdat hy met Hom worstel. “God stel nie in robotte belang nie; God stel belang in verhoudings, en verhoudings is morsig” (28). Het ek my geloof verloor? is propvol aanhalings, idees en skeppings van mense soos Peter Rollins, Paul Tillich, CS Lewis en Jordan Peterson. Du Plessis noem homself ’n kurator omdat hy ander se werk saam met sy eie kan voorhou. Dis juis hierdie samevoeging van denke wat hierdie boek so interessant en geslaagd maak. Moet mens bly glo op die tradisionele manier, of kan mens durf anders dink oor waarheid, God, die Bybel en kerk? Lê die antwoorde slegs in dogmatiese belydenisskrifte of kan mens durf vrae vra en wonder? Du Plessis se mening is dat God ons oneindig liefhet. Hy is daar en Hy bestaan. Hy hoop dat hierdie boek vir lesers as ’n gids op hulle geloofsreis sal dien. Hy skryf: “My selfsugtige hoop is dat hierdie boek die kooltjie vuur so ’n klein bietjie aangeblaas het, dat dit selfs sal vlamvat, al is dit eers oor ’n paar jaar. … En dat jy dalk vir my sal sê: ‘Pierre, ek dink ek het dalk begin glo’” (179). Meer oor die skrywer: Pierre du Plessis is ’n leraar by InVia gemeente in Rondebosch, Kaapstad. Sy boek getiteld Jesus ruik na mirre en stof het die Gerrit Brand-Desmond Tutuprys verower. Hy lewer gereeld bydraes tot verskeie blogs. Sy praatjies oor kreatiwiteit en hoe om te leef en te werk in ’n vinnig veranderende wêreld kry groot aftrek. Het ek my geloof verloor? is beskikbaar by toonaangewende boekhandelaars. Skaf dit gerus ook hier aan.